Anexa

 Metodologia de contractare a evaluării de impact asupra siguranţei rutiere și a auditului de siguranţă rutieră, de desemnare şi de lucru a auditorilor de siguranţă rutieră, a contractelor - cadru care se încheie de către Autoritatea Rutieră Română – A.R.R. cu investitorii şi cu auditorii de siguranţă rutieră.

**CAPITOLUL I**

**Dispoziţii generale**

**Art. 1** – (1) Autoritatea Rutieră Română – A.R.R. este instituţia competentă să gestioneze efectuarea evaluării de impact asupra siguranţei rutiere şi a auditului de siguranţă rutieră.

(2) Evaluarea de impact asupra siguranţei rutiere şi auditul de siguranţă rutieră se realizează la solicitarea investitorului proiectului de infrastructură rutieră, denumit în continuare investitor.

**CAPITOLUL II**

**Contractarea serviciilor privind realizarea evaluării de impact asupra siguranţei rutiere şi a auditului de siguranţă rutieră**

**SECŢIUNEA 1**

**Evaluarea de impact asupra siguranţei rutiere**

**Art. 2 –** În vederea contractării serviciilor privind asigurarea realizării evaluării de impact asupra siguranţei rutiere investitorul depune sau transmite prin poştă cu confirmare de primire, la sediul Autorităţii Rutiere Române – A.R.R. o cerere al cărei model este prevăzut în anexa nr.1 la prezenta metodologie.

**Art. 3 -** (1) În termen de maximum 10 zile de la înregistrarea cererii prevăzute la art. 2, Autoritatea Rutieră Română – A.R.R. înaintează solicitantului, în două exemplare, în original, contractul de prestări servicii privind asigurarea realizării evaluării de impact asupra siguranţei rutiere, semnat și înregistrat, întocmit conform contractului - cadru prevăzut în anexa nr. 2 la prezenta metodologie, în vederea semnării de către solicitant.

(2) Solicitantul evaluării de impact asupra siguranţei rutiere are obligaţia de a returna în termen de maximum 10 zile un exemplar original al contractului prevăzut la alin. (1) semnat, împreună cu documentația privind fiecare capitol al proiectului de infrastructură rutieră sau al drumului supus evaluării de impact asupra siguranţei rutiere.

(3) Data intrării în vigoare a contractului privind asigurarea realizării evaluării de impact asupra siguranţei rutiere, reprezintă data comunicării.

**Art. 4** În termen de cel mult 30 zile de la data comunicării contractului privind asigurarea realizării evaluării de impact asupra siguranţei rutiere, investitorul va fi notificat cu privire la auditorul de siguranţă rutieră sau echipa de auditori de siguranţă rutieră desemnaţi în condiţiile legii.

**Art. 5 – (1)** Documentele minime prevăzute la art. 3 alin. (2) întocmite conform legislaţiei in vigoare, sunt următoarele:

1. Părţile scrise ale proiectului[[1]](#footnote-1)\*;
2. Părţile desenate ale proiectului\*;
3. Caietele de sarcini ale proiectului;
4. Situaţia obiectivelor generatoare atât de trafic rutier, cât şi pietonal;
5. Situaţia accidentelor rutiere petrecute în ultimii 3 ani, pe sectorul studiat sau în zona intersecţiilor cu acesta;
6. analiza cost-beneficiu, dacă aceasta este disponibilă la data realizării evaluării de impact asupra siguranţei rutiere;
7. alte date/informaţii/documente necesare realizării evaluării de impact asupra siguranţei rutiere.

(2) La cererea auditorului de siguranţă rutieră sau a echipei de auditori de siguranţă rutieră, autorităţile cu atribuţii în siguranţă rutieră pun la dispoziţia acestora, în scris, informaţiile necesare realizării evaluării de impact asupra siguranţei rutiere, cu excepţia cazurilor prevăzute de lege.

**Art. 6 –** După realizareaevaluării de impact asupra siguranţei rutiere în termenii contractuali prevăzuţi, Autoritatea Rutieră Română – A.R.R. verifică documentul care atestă predarea raportului de evaluare de impact asupra siguranţei rutiere către solicitant.

**Art. 7 –** Investitorul are obligaţia de a întreprinde, conform legii, demersurile necesare pentru a asigura respectarea recomandărilor conţinute în raportul de evaluare de impact asupra siguranţei rutiere.

**Art. 8** - Investitorul are dreptul de a contesta motivat recomandările cuprinse în Raportul de evaluare de impact asupra siguranţei rutiere la Comisia de atestare, disciplină şi soluţionare a contestaţiilor, în termen de 10 zile lucrătoare de la data primirii raportului.

**SECŢIUNEA 2**

**Auditul de siguranţă rutieră**

**Art. 9 -** (1) Auditul de siguranță rutieră este parte integrantă a unui proiect de infrastructură rutieră ce se concretizează printr-un raport de audit de siguranță rutieră, se execută obligatoriu pe capitole, corespunzător pentru fiecare stadiu, cu respectarea prescripțiilor prevăzute in anexa nr. 2 din Legea 265/2008 privind gestionarea siguranţei circulaţiei pe infrastructura rutieră, republicată, cu modificările și completările ulterioare, astfel:

 a) studiul de fezabilitate /documentaţia de avizare a lucrărilor de intervenţii;

 b) proiect tehnic şi detalii de execuție;

 c) anterior recepției la terminarea lucrărilor la drumul public;

 d) imediat după darea in exploatare a drumului public, in trafic.

(2) Raportul rezultat în urma auditului de siguranță rutieră are anexat un set de recomandări privind remedierea eventualelor deficiente constatate.

**Art. 10 -** Investitorul are obligaţia de a încheia cu Autoritatea Rutieră Română - A.R.R. câte un contract distinct pentru fiecare stadiu supus auditului de siguranţă rutieră.

**Art. 11 -** În vederea contractării serviciilor privind asigurarea realizării auditului de siguranţă rutieră solicitantul depune sau transmite prin poştă cu confirmare de primire, la sediul Autorităţii Rutiere Române – A.R.R., o cerere al cărei model este prevăzut în anexa nr. 1 la prezenta metodologie.

**Art. 12 -** (1) În termen de maximum 10 zile de la înregistrarea cererii prevăzute la art. 2, Autoritatea Rutieră Română – A.R.R. înaintează solicitantului, în două exemplare, în original, contractul de prestări servicii privind asigurarea realizării auditului de siguranță rutieră semnat și înregistrat, întocmit conform contractului - cadru prevăzut în anexa nr. 3 la prezenta metodologie, în vederea semnării de către solicitant.

(2) Solicitantul auditului de siguranță rutieră are obligaţia de a returna în termen de maximum 10 zile un exemplar original al contractului prevăzut la alin. (1) semnat, împreună cu documentația privind fiecare capitol al proiectului de infrastructură rutieră sau al drumului public supus auditului de siguranță rutieră.

(3) Data intrării în vigoare a contractului privind asigurarea realizării auditului de siguranță rutieră, reprezintă data comunicării.

**Art. 13 -** În termen de cel mult 30 zile de la data comunicării contractului privind asigurarea realizării auditului de siguranță rutieră, investitorul va fi notificat cu privire la auditorul de siguranţă rutieră sau echipa de auditori de siguranţă rutieră desemnaţi în condiţiile legii.

**Art. 14 -** (1) Documentele prevăzute la art. 12 alin. (2) necesare realizării auditului de siguranţă rutieră, în funcţie de stadiul proiectului, sunt, după caz:

 a) raportul privind evaluarea de impact asupra siguranței rutiere;

 b) documentele conținute în studiul de prefezabilitate, studiul de fezabilitate, proiect tehnic și detalii de execuție, dar nu mai puțin decât:

i) planurile generale ale traseului;

ii) planurile de situație și profilurile transversale și longitudinale ale traseului;

iii) planurile terenurilor pe care este proiectat traseul;

iv) planurile de semnalizare orizontală și verticală de pe traseu, precum și ale echipamentelor de tip sistem de transport inteligent;

v) memorii tehnice;

vi) analizele de trafic, existent și prognozat;

c) datele și informațiile privind accidentele rutiere înregistrate pe drumuri auditate;

d) informațiile cu privire la recomandările conținute în raportul anterior;

e) alte informații necesare.

(3) La cererea auditorului de siguranţă rutieră sau a echipei de auditori de siguranţă rutieră, autorităţile cu atribuţii în siguranţă rutieră pun la dispoziţia acestora, în scris, informaţiile necesare realizării auditului de siguranţă rutieră, cu excepţia cazurilor prevăzute de lege.

**Art. 15 -** După finalizarea auditului de siguranţă rutieră pentru fiecare stadiu menţionat, Autoritatea Rutieră Română – A.R.R. verifică documentul care atestă predarea raportului de audit de siguranță rutieră aferent stadiului respectiv către solicitant.

**Art. 16 -** Investitorul are obligaţia de a întreprinde, conform legii, demersurile necesare pentru a asigura respectarea recomandărilor prevăzute în raportul menţionat la art. 15.

**Art. 17** - Investitorul are dreptul de a contesta motivat recomandările cuprinse în raportul menţionat la art. 15 la Comisia de atestare, disciplină şi soluţionare a contestaţiilor, în termen de 10 zile lucrătoare de la data primirii acestuia.

**CAPITOLUL III**

**Desemnarea auditorilor de siguranţă rutieră**

**Art. 18-** Autoritatea Rutieră Română – A.R.R desemnează auditorii de siguranţă rutieră în vederea realizăriievaluării de impact asupra siguranţei rutiere şi a auditului de siguranţă rutieră în termenul legal.

**Art. 19 -** Autoritatea Rutieră Română – A.R.R. păstrează evidenţa auditorilor de siguranţă rutieră în Registrul auditorilor de siguranţă rutieră şi în format electronic.

**Art. 20** - (1) Auditorii de siguranţă rutieră au obligaţia de a informa Autoritatea Rutieră Română – A.R.R. în situaţia în care nu vor fi disponibili în vederea efectuării evaluării de impact asupra siguranţei rutiere/auditului de siguranţă rutieră pentru o perioadă mai mare de 5 zile.

 (2) Informarea se transmite în format electronic, pe adresa de e-mail pusă la dispoziţie de Autoritatea Rutieră Română – A.R.R. în acest sens, cu cel puţin o zi înainte de începerea perioadei de indisponibilitate.

 (3) Auditorii de siguranţă rutieră au obligaţia de a anunţa în termen de 48 de ore de la luarea la cunoştinţă, orice modificare intervenită cu privire la datele de contact înscrise în Registrul auditorilor de siguranţă rutieră.

 (4) În cazul nerespectării prevederilor cuprinse la alin. (1), (2) sau (3) auditorul de siguranţă rutieră nu va mai fi desemnat pentru o perioadă de 6 luni.

 **Art. 21 -** (1) În vederea desemnării auditorilor de siguranţă rutieră, Autoritatea Rutieră Română – A.R.R. publică, pe pagina sa de internet, anunţul privind solicitarea investitorului pentru realizarea evaluării de impact asupra siguranţei rutiere/sau auditului de siguranţă rutieră de siguranţă rutieră care urmează a fi contractată.

 (2) Auditorii de siguranţă rutieră au obligaţia de a transmite în format electronic în termen de 10 zile de la publicarea anunţului Autorităţii Rutiere Române - A.R.R. solicitarea de înscriere pe lista auditorilor de siguranţă rutieră disponibili pentru proiectul respectiv, însoţită de declaraţia pe proprie răspundere privind îndeplinirea condiţiilor de independenţă prevăzute de [Legea nr. 265/2008](file:///C%3A%5CUsers%5Cuser%5CAppData%5CDocuments%20and%20Settings%5Cbogdanbarboiflorin42%5CApplication%20Data%5CApplication%20Data%5CApplication%20Data%5CMicrosoft%5CWord%5Cafis.php%3Ff%3D99333) privind gestionarea siguranţei circulaţiei pe infrastructura rutieră, cu modificările și completările ulterioare, și republicate, conform modelului publicat pe pagina de internet Autorităţii Rutiere Române - A.R.R..

 (3) La încheierea perioadei prevăzute la alin. (2), Autoritatea Rutieră Română – A.R.R. va desemna auditorii de siguranţă rutieră dintre cei înscrişi, în baza procedurii interne de desemnare, cu respectarea criteriilor prevăzute la art. 11 alin. (2) din Legea 265/2008 privind gestionarea siguranţei circulaţiei pe infrastructura rutieră, cu modificările și completările ulterioare, și republicate.

 (4) În situaţia în care nu au fost înregistrate solicitări sau nu se poate asigura numărul necesar de auditori de siguranţă rutieră, desemnarea acestora se realizează de Autoritatea Rutieră Română – A.R.R. conform procedurii menţionate la alin. (3), ţinând seama de prevederile legale.

**Art. 22 -** (1) Numărul necesar de auditori de siguranţă rutieră se stabileşte având în vedere lungimea sectorului de drum. Pentru un sector de cel mult 20 km, lucrările de evaluare de impact asupra siguranţei rutiere/audit de siguranţă rutieră se execută de către un auditor de siguranţă rutieră.

(2) Pentru sectoarele de drum care depăşesc 20 km, lucrările de evaluare de impact asupra siguranţei rutiere/audit de siguranţă rutieră se execută de o echipă formată din doi auditori de siguranţă rutieră. Componenţa echipei de evaluare/audit este stabilită de către Autoritatea Rutieră Română – A.R.R.

**Art. 23 –** (1)Procedura de desemnare a auditorilor de siguranţă rutieră se finalizează prin încheierea, între Autoritatea Rutieră Română – A.R.R. şi persoanele desemnate, a unui contract de prestări servicii întocmit după caz, conform contractelor - cadru prevăzute în anexele nr. 4, 5 la prezenta metodologie.

 (2) În cazul refuzului nejustificat al semnării contractului prevăzut la alin. (1), auditorul de siguranţă rutieră nu va mai fi desemnat pentru o perioadă de 6 luni.

**Art. 24 -** (1) În termen de maximum 30 zile de la data comunicării contractului prevăzut la art. 3 alin. (1), respectiv art. 12 alin. (1), Autoritatea Rutieră Română – A.R.R transmite prin poştă, cu confirmare de primire, auditorului de siguranţă rutieră desemnat, contractul privind realizarea evaluării de impact asupra siguranţei rutiere/auditului de siguranţă rutieră, în două exemplare, în original.

(2) Auditorul de siguranţă rutieră returnează un exemplar, în original, al contractului semnat pe fiecare pagină, la sediul Autorităţii Rutiere Române - A.R.R. în termen de 2 zile lucrătoare de la primire.

**Art. 25 -** Autoritatea Rutieră Română – A.R.R. transmite auditorului de siguranţă rutieră documentele necesare realizării evaluării de impact asupra siguranţei rutiere/auditului de siguranţă rutieră.

 **Art. 26 -** Lista cuprinzând auditorii de siguranţă rutieră cu care Autoritatea Rutieră Română – A.R.R. a încheiat contracte va fi publicată pe pagina de internet a instituţiei.

**CAPITOLUL IV**

**Metodologia de lucru a auditorului de siguranţă rutieră**

**Art. 27**– Evaluarea de impact asupra siguranţei rutiere/auditul de siguranţă rutieră cuprinde următoarele etape:

a) analiza informaţiilor şi datelor necesare realizării evaluării de impact asupra siguranţei rutiere/auditului de siguranţă rutieră, transmise de către investitor şi/sau Autoritatea Rutieră Română – A.R.R. şi, după caz, solicitarea de informaţii suplimentare;

b) şedinţa de deschidere, cu participarea investitorului şi a auditorului/echipei de auditori;

c) realizarea propriu-zisă a evaluării de impact asupra siguranţei rutiere/auditului de siguranţă rutieră care include studiul documentaţiei corelat, după caz, cu analiza în baza listei - cadru de verificări corespunzătoare categoriei de drum supusă auditului de siguranţă rutieră, al cărei model va fi elaborat de Autoritatea Rutieră Română – A.R.R. şi va fi publicată pe site-ul propriu, în termen de 90 zile calendaristice de la publicarea în Monitorul Oficial al României, partea I, a prezentului ordin şi se actualizează ori de câte ori este necesar;

d) şedinţa de închidere cu participarea auditorului /echipei de auditori de siguranţă rutieră şi a investitorului, în care se prezintă raportul de evaluare de impact asupra siguranţei rutiere sau, după caz, raportul de audit de siguranţă rutieră întocmit şi se prezintă recomandările din conţinutul acestuia, urmând a se întocmi şi procesul verbal al şedinţei;

e) depunerea în termenii menţionaţi în contract a raportului de evaluare de impact asupra siguranţei rutiere sau, după caz, a raportului de audit de siguranţă rutieră, care va avea anexate şi listele - cadru de verificări, precum şi procesul verbal prevăzut la lit. d).

 **Art. 28 –** (1) Raportul de evaluare de impact asupra siguranţei rutiere are următoarea structură:

a) denumirea proiectului, perioada de realizare şi auditorul /echipa de auditori de siguranţă rutieră;

b) cuprins;

c) scopul și obiectivele specifice evaluării de impact asupra siguranţei rutiere;

d) descrierea generală a situaţiei actuale şi situaţia în cazul neiniţierii vreunei acţiuni;

e) date specifice proiectului;

f) analiza impactului alternativelor propuse asupra siguranţei rutiere;

g) compararea alternativelor propuse, inclusiv analiza raportului costuri-beneficii;

h) efecte posibile asupra reţelelor rutiere existente cum ar fi accese, intersecţii, treceri la nivel şi altele asemenea

i) recomandări privind adoptarea soluţiei optime din punct de vedere a siguranţei rutiere;

j) opis cu planurile, documentele, standardele şi formularele utilizate.

 (2) – Raportul de audit de siguranţă rutieră are următoarea structură:

a) denumirea şi stadiului proiectului, perioada de realizare şi auditorul /echipa de auditori de siguranţă rutieră;

b) cuprins;

c) scopul auditului de siguranţă rutieră;

d) descrierea generală a proiectului;

e) date specifice proiectului;

f) descrierea detaliată a neconformităţilor identificate şi motivarea acestora din punct de vedere al siguranţei rutiere;

g) recomandări pentru eliminarea neconformităţilor sau reducerea incidenţei acestora, la care se vor avea în vedere rezultatele analizei cost - beneficii;

h) opis cu planurile, documentele, standardele şi formularele utilizate;

i) lista - cadru de verificări.

**Art. 29 -**  Auditorul de siguranţă rutieră depune la sediul Autorităţii Rutiere Române – A.R.R. sau transmite prin poştă, un exemplar în original al raportului de evaluare de impact asupra siguranţei rutiere/audit de siguranţă rutieră, după caz, precum şi întreaga documentaţie primită în scopul elaborării acestui raport însoțit de dovada depunerii celui de al doilea exemplar, în original, la investitor.

**Art. 30 -** Exemplarul original al raportului de evaluare de impact asupra siguranţei rutiere/auditului de siguranţă rutieră se arhivează în cadrul Autorităţii Rutiere Române – A.R.R.

**Art. 31 -** În cazul contestaţiei depuse de către investitor, raportul de evaluare de impact asupra siguranţei rutiere/audit de siguranţă rutieră, după caz, va fi completat cu un exemplar original al deciziei Comisiei de atestare, disciplină şi soluţionare a contestaţiilor.

 **Art. 32 -** Responsabilitatea privind recomandările conţinute în raportul de evaluare de impact asupra siguranţei rutiere/audit de siguranţă rutieră, după caz, revine exclusiv auditorului de siguranţă rutieră.

 **Art. 33** **-** Contractele - cadru prevăzute în anexele nr. 2-5 la prezenta metodologie reprezintă cadru general, clauzele putând fi completate dacă specificul şi particularităţile fiecărui caz în parte o impun.

 **Art. 34 –** Anexele nr. 1-5 fac parte integrantă din prezenta metodologie.

1. \* în conformitate cu prevederile Ordinului nr. 863 din 2 iulie 2008 (\*actualizat\*) pentru aprobarea "Instrucţiunilor de aplicare a unor prevederi din Hotărârea Guvernului nr. 28/2008 privind aprobarea conţinutului-cadru al documentaţiei tehnico-economice aferente investiţiilor publice, precum şi a structurii şi metodologiei de elaborare a devizului general pentru obiective de investiţii şi lucrări de intervenţii" [↑](#footnote-ref-1)